**ДО**

**ОБЩИНСКИЯ СЪВЕТ**

**НА ОБЩИНА ПЪРВОМАЙ**

**ПРЕДЛОЖЕНИЕ**

**ОТ РАДОСЛАВА СТАВРЕВА – ЗАМЕСТНИК - КМЕТ НА ОБЩИНА ПЪРВОМАЙ**

**ОТНОСНО:** Кандидатстване на Община Първомай по Целева програма „Подобряване на материалната база и автопарка за разнос на храна на Домашен социален патронаж“ пред Фонд „Социална закрила” с проектно предложение „Текущ ремонт на кухненския блок на „Домашен социален патронаж” – гр. Първомай” и осигуряване на съфинансиране по проекта.

**УВАЖАЕМИ ГОСПОДИН ПРЕДСЕДАТЕЛ,**

**УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,**

Общински съвет със свое Решение № 45 прието на 15.02.2024 г. по протокол № 6 е дал съгласие Община Първомай да кандидатства с проектно предложение „Текущ ремонт на кухненския блок на „Домашен социален патронаж” – гр. Първомай” пред Фонд „Социална закрила“ към Министерство на труда и социалната политика *по Компонент 1 „Придобиване на дълготрайни активи, текущо поддържане на материалната база; изграждане на нова, реконструкция и модернизация на съществуващата материална база за предоставяне на социални услуги“*. Домашен социален патронаж – Първомай е местна дейност, финансирана с общински средства и същата услуга не попада в текстовете на чл.3 във връзка с чл.15 от Закона за социалните услуги. По същността си Домашен социален патронаж не е държавно делегирана дейност и за нея не съществуват стандарти за качество на социалните услуги по Наредбата за качеството на социалните услуги.

Поради гореизложеното, Община Първомай не отговаря на изискуемите критерии за кандидатстване с проектно предложение „Текущ ремонт на кухненския блок на „Домашен социален патронаж” – гр. Първомай” по Компонент 1 „Придобиване на дълготрайни активи, текущо поддържане на материалната база; изграждане на нова, реконструкция и модернизация на съществуващата материална база за предоставяне на социални услуги“ пред Фонд „Социална закрила“. Последното води до необходимостта Решение № 45 прието на 15.02.2024 г. по протокол № 6 на ОбС Първомай да бъде отменено, поради обстоятелството, че община Първомай не може да се ползва от дадените в него права.

Със същото проектно предложение „Текущ ремонт на кухненския блок на „Домашен социален патронаж” – гр. Първомай” и при същите финансови параметри, пак имаме възможност да кандидатстваме пред Фонд „Социална закрила“, но по друга програма, а именно Целева програма „Подобряване на материалната база и автопарка за разнос на храна на Домашен социален патронаж“.

Община Първомай отговаря на условията на допустимост на кандидатите, а именно: „За финансиране могат да кандидатстват общини, които управляват Домашен социален патронаж и изпълняват дейностите по Програма за храни и основно материално подпомагане 2021-2027 със собствен ресурс и не са възложили приготвянето и/или доставянето на топлия обяд за крайните получатели на външен доставчик по реда на ЗОП“.

Процедурата има за цел да подпомогне социалната дейност в общините: чрез закупуване на нови неупотребявани лекотоварни автомобили за разнос на храна до потребителите на услугата или чрез обновяване/създаване на подходяща и ефективна социална инфраструктура, оптимизиране на условията на труд, осигуряване на съвременно и енергоспестяващо оборудване на Домашен социален патронаж.

Допустимите дейности по програмата са:

* закупуване на нов неупотребяван лекотоварен автомобил за разнос на топъл обяд;
* закупуване на оборудване/обзавеждане за материалната база на Домашен социален патронаж;
* **извършване на строително-монтажни/ремонтни работи на материалната база на Домашен социален патронаж, по което Общинска администрация Първомай е изготвила проектното предложение.**

Според условията за кандидатстване, к**андидатът следва да представи решение на Общински съвет**, което да съдържа:

* съгласие за кандидатстване с проектно предложение по настоящата процедура;
* осигуряване на минимум 10% съфинансиране от общия бюджет.

Срокът за кандидатстване с проектни предложения е **до 29.03.2024 г.**, а на класиране и одобряване на проектните предложения – **до 30.04.2024 г.** Срокът за изпълнение на предвидените в проектните предложение дейности следва да бъде не по-късно от **09.12.2024 г.**

Финансовата рамка на всяко проектно предложение за финансиране на строително-монтажни/ремонтни работи на материалната база на Домашен социален патронаж е както следва:

* **съфинансиране от кандидата** – най-малко **10% процента от общия бюджет** за проектното предложение като **процентът следва да бъде цяло число**;
* финансиране от Фонд „Социална закрила“ – **до 72 000 лева с ДДС**.

Община Първомай разработи проект за извършване на текущ ремонт на кухненския блок на Домашен социален патронаж – гр. Първомай на стойност **93 502,15 лв**. Приемането на проекторешението ще даде възможност Общината да кандидатства за осигуряване на средства от Фонд „Социална закрила” по утвърдената Целева програма „Подобряване на материалната база и автопарка за разнос на храна на Домашен социален патронаж“. Спрямо посочената по-горе стойност, за която ще кандидатства Община Първомай, предлагам съфинансирането от общината да бъде в размер на **23%** от общия бюджет на проектното предложение, тъй като по-високият финансов принос на кандидата дава повече точки при оценка на проектното предложение съгласно определената Методика за оценка на проектните предложения по Целева програма „Подобряване на материалната база и автопарка за разнос на храна на Домашен социален патронаж“, утвърдена със Заповед № РД-25-4/22.01.2024 г. на Министъра на труда и социалната политика. Сумата за съфинансирането е заложена в бюджета на Община Първомай за 2024 г.

Във връзка с описаното по-горе и на основание чл. 21, ал.2 във връзка с ал. 1, т. 23 и чл.17, ал.1, т.7 от Закона за местното самоуправление и местната администрация, чл.27, ал.1, т.6 и ал.4  от Закона за социално подпомагане, предлагам на Общински съвет на община Първомай да обсъди и вземе следното

**РЕШЕНИЕ:**

1. Отменя Решение на Общинския съвет на община Първомай № 45, прието на 15.02.2024 г. по протокол № 6.
2. Дава съгласие Община Първомай да кандидатства с проектно предложение „Текущ ремонт на кухненския блок на „Домашен социален патронаж” – гр. Първомай” по Целева програма „Подобряване на материалната база и автопарка за разнос на храна на Домашен социален патронаж” пред Фонд „Социална закрила“ към Министерство на труда и социалната политика.
3. Поема ангажимент за осигуряване на необходимото съфинансиране в размер на 23% от общия бюджет на проектното предложение, за сметка на бюджета на Община Първомай.
4. Възлага на кмета на Община Първомай осъществяването на всички дейности, необходими за правилното и законосъобразно изпълнение на решението.

**МОТИВИ:** Кухненският блок на Домашен социален патронаж гр. Първомай се нуждае от ремонт. През последните няколко години се правят частични ремонти, но се налага да бъдат предприети мерки и по цялостно обновяване на материалната базата за да се задоволят нуждите на над 400 уязвими лица да получават ежедневно качествено приготвена топла храна. След извършване на текущ ремонт в кухненския блок на ДСП – гр.Първомай ще се подобри и качеството на услугата и работната среда, ще се снижат разходите за поддръжка на материалната база, както и ще се подобри цялостния облик на помещението.

**С уважение,**

**РАДОСЛАВА СТАВРЕВА**

*Заместник - кмет на Община Първомай*